
PRIMĂRIA MUNICIPIULUI BUCUREŞTI

Direcţia Generală Servicii Publice
Direcția Transport

ÎN ATENȚIA TRANSPORTATORILOR AUTORIZAȚI CARE DESFĂȘOARĂ ACTIVITĂȚI DE TRANSPORT PERSOANE ÎN REGIM DE TAXI PE TERITORIUL MUNICIPIULUI BUCUREȘTI
Primăria Municipiului București, prin Direcția Transport – Autoritatea de autorizare, reamintește transportatorilor autorizați care dețin autorizație de transport pentru efectuarea transportului de persoane în regim de taxi obligația legală de a comunica autorității de autorizare orice modificare intervenită cu privire la condițiile care au stat la baza acordării și menținerii valabilității autorizației de transport.

1. OBLIGAȚIA LEGALĂ DE INFORMARE A AUTORITĂȚII DE AUTORIZARE:
Potrivit prevederilor art. 9 alin. (3) din Legea nr. 38/2003 privind transportul în regim de taxi și în regim de închiriere, cu modificările și completările ulterioare:

„Orice modificare a uneia sau mai multor condiții de acordare a autorizației de transport se va comunica prin declarație pe propria răspundere a transportatorului autorizat, înaintată autorității de autorizare, în maximum 30 de zile de la data modificărilor respective.”

În consecință, transportatorii autorizați au obligația de a comunica Autorității de autorizare, în termen de maximum 30 de zile de la data producerii modificării, orice modificare a uneia sau mai multor condiții care au stat la baza acordării autorizației de transport.

Comunicarea se realizează prin declarația pe propria răspundere, invocată de legislație, însoțită, după caz, de documentele justificative aferente modificării intervenite.

Obligația de comunicare subzistă pe întreaga perioadă de valabilitate a autorizației de transport și nu se limitează la momentul solicitării acordării sau vizării acesteia.

2.CONSECINȚELE NECOMUNICĂRII MODIFICĂRILOR ÎN TERMENUL LEGAL:
Primăria Municipiului București atrage atenția transportatorilor autorizați asupra faptului că respectarea termenului prevăzut de lege constituie o obligație legală, iar neîndeplinirea acesteia poate determina aplicarea măsurilor administrative prevăzute de Legea nr. 38/2003.

Astfel, potrivit art. 14³ alin. (4) lit. i) din Legea nr. 38/2003, neîndeplinirea în termen a obligației prevăzute la art. 9 alin. (3) constituie unul dintre cazurile în care autorizația taxi, odată cu ecusoanele aferente, poate fi suspendată pentru o perioadă de 1–3 luni, în condițiile legii.

Prin urmare, depășirea termenului legal de 30 de zile pentru comunicarea unei modificări nu reprezintă o simplă neregularitate formală, ci poate produce consecințe directe asupra dreptului de a utiliza autorizația taxi.

3. MENȚINEREA CONDIȚIILOR CARE AU STAT LA BAZA AUTORIZAȚIEI DE TRANSPORT:
Obligația de comunicare a modificărilor este distinctă de obligația transportatorului autorizat de a îndeplini în permanență condițiile care stau la baza menținerii valabilității autorizației de transport.

Potrivit art. 14³ alin. (2) lit. a) din Legea nr. 38/2003, autorizația de transport poate fi retrasă în situația în care transportatorul autorizat nu mai îndeplinește una dintre condițiile care stau la baza menținerii valabilității acesteia ori în cazul în care acordarea sau vizarea autorizației a fost realizată pe baza unor documente sau declarații false.

În consecință, dacă modificarea intervenită conduce la neîndeplinirea uneia dintre condițiile legale necesare menținerii valabilității autorizației de transport, Autoritatea de autorizare poate dispune retragerea acesteia, în condițiile prevăzute de lege.

4. EFECTELE RETRAGERII AUTORIZAȚIEI DE TRANSPORT:
Transportatorii autorizați trebuie să aibă în vedere faptul că retragerea autorizației de transport produce efecte asupra întregii activități de transport desfășurate în baza acesteia.

Potrivit art. 14³ alin. (1) din Legea nr. 38/2003, retragerea autorizației de transport are drept consecință:

1. pierderea calității de transportator autorizat;

2. anularea contractului de atribuire în gestiune a serviciului de transport, în cazul transportului în regim de taxi;

3. retragerea tuturor autorizațiilor taxi atribuite în baza autorizației de transport respective.

5. RECOMANDARE ADRESATĂ TRANSPORTATORILOR AUTORIZAȚI:
Pentru asigurarea respectării obligațiilor legale și evitarea aplicării măsurilor administrative prevăzute de legislația în vigoare, Primăria Municipiului București – Direcția Transporturi recomandă tuturor transportatorilor autorizați să verifice periodic îndeplinirea condițiilor care au stat la baza acordării și menținerii valabilității autorizației de transport și să comunice Autorității de autorizare, în termenul legal de maximum 30 de zile, orice modificare intervenită.

Responsabilitatea comunicării în termen a modificărilor, precum și a corectitudinii, actualității și veridicității informațiilor și documentelor transmise Autorității de autorizare revine transportatorului autorizat.

Informațiile privind activitatea de autorizare și transportul de persoane în regim de taxi, precum și anunțurile și documentele publicate de Direcția Transporturi sunt disponibile pe pagina oficială a Primăriei Municipiului București – Direcția Transporturi, precum și în secțiunea „Anunțuri de interes public” a site-ului instituției.

